Αθήνα 4.1.2017

**ΔΕΛΤΙΟ ΤΥΠΟΥ**

**«Ποδαρικό» με το νέο ασφαλιστικό**

**Η μείωση των συντάξεων συζητείται στο ΣτΕ στις αρχές Απριλίου μετά την προσφυγή του ΠΙΣ**

Την πρώτη εβδομάδα του Απριλίου 2017 συζητείται στο Συμβούλιο της Επικρατείας, μετά από προσφυγή του Πανελληνίου Ιατρικού Συλλόγου, το θέμα της μείωσης των συντάξεων που προκύπτει από την εφαρμογή των διατάξεων του νέου ασφαλιστικού νόμου την 1η Ιανουαρίου 2017.

Σύμφωνα με το νέο σύστημα, οι ασφαλιστικές εισφορές για τους ελεύθερους επαγγελματίες ιατρούς υπολογίζονται βάσει των καθαρών εισοδημάτων τους. Το πρώτο εξάμηνο του 2017 θα υπολογιστούν βάσει των καθαρών εισοδημάτων που δήλωσαν το 2015. Από το 2ο εξάμηνο του 2017, αν έχει γίνει εκκαθάριση των φορολογικών δηλώσεων του 2016, οι εισφορές θα υπολογιστούν επί των εισοδημάτων του 2016 και θα γίνει συμψηφισμός των διαφορών αν προκύψουν.

Η συνολική καταβολή των εισφορών κυμαίνεται μεταξύ 30%-32%, εκ των οποίων το 20% αφορά τη Σύνταξη, ποσοστό 6,95% την Υγεία και το 3%-4% αφορά τον Κλάδο Πρόνοιας και Στέγης Υγειονομικών.

Για τους νέους συνταξιούχους, προβλέπονται μειωμένα ποσοστά αναπλήρωσης τα οποία σημαίνουν μεσοσταθμική μείωση των συντάξεων κατά 25%.

Για τους μισθωτούς του Δημοσίου που είναι πλήρους και αποκλειστικής απασχόλησης (όπως αναφέρει και η σχετική εγκύκλιος του υφυπουργού Εργασίας και Κοινωνικής Ασφάλισης), η καταβολή εισφορών για το ΤΣΑΥ είναι προαιρετική. Δήλωση χρειάζεται μόνο εάν επιθυμούν να πληρώνουν οι ίδιοι ως ασφαλισμένοι το σύνολο των εισφορών 20% για τον Κλάδο Σύνταξης του ΤΣΑΥ.

Υπενθυμίζεται ότι κάθε συνταξιούχος εφεξής θα λαμβάνει το κομμάτι της εθνικής σύνταξης των 384 ευρώ μία φορά για τη μία σύνταξη και το αναλογικό κομμάτι θα προσαυξάνεται σύμφωνα με τα χρόνια υπηρεσίας.

Σε ότι αφορά την προαιρετική σύνταξη του ΤΣΑΥ, αν ένας ασφαλισμένος σταματήσει να πληρώνει τώρα, όταν συνταξιοδοτηθεί από το Δημόσιο θα λάβει επιπλέον αναλογική σύνταξη σύμφωνα με τα χρόνια υπηρεσίας.

Όσον αφορά τους μισθωτούς του Δημοσίου, όπως οι πανεπιστημιακοί ιατροί, οι στρατιωτικοί ιατροί, οι ιατροί του ΠΕΔΥ μη αποκλειστικής απασχόλησης κλπ, οι οποίοι ασκούν και ελεύθερο επάγγελμα, οι ασφαλιστικές εισφορές τους (για το ελεύθερο επάγγελμα) θα καταβάλλονται πλέον από τους ίδιους (σήμερα καταβάλλονταν από τον ασφαλιστικό φορέα τους), ό,τι δηλαδή ισχύει και για τους ελευθεροεπαγγελματίες ιατρούς.

Ο Π.Ι.Σ. τονίζει ότι οι νέες ασφαλιστικές εισφορές για τους ελεύθερους επαγγελματίες, οι οποίες κυμαίνονται στο 30% σε συνδυασμό με την αύξηση του συντελεστή φορολόγησης, του τέλους επιτηδεύματος και την προσαύξηση της προκαταβολής επί του φόρου κατά 20% (από το 55% στο 75%), ισοδυναμούν με εξόντωση των ελεύθερων επαγγελματιών. Αυτή η κατηγορία των επαγγελματιών καλείται να πληρώσει με τον πιο άγριο τρόπο τις κακές πρακτικές του παρελθόντος, την καταλήστευση των αποθεματικών των Ασφαλιστικών Ταμείων, την μη καταβολή των υποχρεώσεων του κράτους προς τα Ταμεία και τις νέες πολιτικές που εφαρμόζονται. Όλα αυτά δημιουργούν ένα ασφυκτικό περιβάλλον για όσους θέλουν να αυξήσουν την παραγωγική τους εργασία και να συμβάλουν στην ανάπτυξη της οικονομίας και κατ΄ επέκταση της χώρας.

Ο Π.Ι.Σ. πιστεύει ότι η ύφεση, η ανεργία καθώς και η μετανάστευση των ιατρών θα συνεχιστούν, με το κράτος να χάνει παρά να ωφελείται από την πολιτική που ακολουθείται.

Ο Π.Ι.Σ. κατά το προηγούμενο διάστημα και μέχρι την ψήφιση του ασφαλιστικού νόμου εξέφρασε την έντονη αντίθεσή του στις νέες διατάξεις, κάνοντας παραστάσεις και συζητήσεις με τον Πρωθυπουργό, τους αρμόδιους Υπουργούς, τους Αρχηγούς των κομμάτων, αλλά και κινητοποιήσεις μαζί με όλους τους άλλους κλάδους των ελεύθερων επαγγελματιών. Οι δράσεις αυτές δεν κατέστησαν ικανές να αποτρέψουν την νομοθέτηση του νέου ασφαλιστικού συστήματος και γι αυτό το λόγο ο Π.Ι.Σ. προσέφυγε στη Δικαιοσύνη και οφείλει να ενημερώσει τα μέλη του ότι η υπόθεση του ασφαλιστικού που αφορά στη μείωση των συντάξεων και τα όλα παρεπόμενα συζητείται στο Συμβούλιο της Επικρατείας την 1η Απριλίου 2017.

Ο αγώνας για την επιβίωση των ελεύθερων επαγγελματιών, αλλά και των μισθωτών μελών του Π.Ι.Σ. θα είναι μακρύς σε κάθε επίπεδο, προκειμένου οι ιατροί να συνεχίζουν να εργάζονται με αξιοπρέπεια και το κράτος να μην αποστερηθεί τις υπηρεσίες πολλών επιστημόνων στους οποίους επένδυσε όλα αυτά τα χρόνια.

**Από το Γραφείο Τύπου του Π.Ι.Σ.**